གྲུབ་ཆ་དང་ཡ་བྲལ་བའི་ཚོགས་སྤྱི་ཞིག་གི་ཁེ་ཕན་ལ་ཇི་ལྟར་ཕན་པ་ཆེ་ན་མི་བུ་སྒེར་གྱི་ཐོབ་ཐང་ལ་དེ་བས་གནོད་པ་མེད་པ་རྒྱུ་འབྲས་མི་བསླུ་བའི་ཆོས་ཉིད་ཀྱིས་ར་སྤྲོད་བྱེད་ཐུབ།དེ་ཡང་མི་སྒེར་རེ་རེ་ནས་རང་ཚུགས་མ་ཤོར་ན་མི་རིགས་ཧྲིལ་བོས་རང་ཚུགས་ཤོར་མི་སྲིད།མི་སྒེར་རེ་རེ་ནས་རང་ལ་རྩིས་མཐོང་བྱས་ན་མི་རིགས་ཧྲིལ་བོ་གཞན་གྱིས་རྩིས་མཐོང་ཆེ།འཇར་པན་པའི་འགྱུར་བ་ནི་སྲིད་གཞུང་དང་སྐུ་དྲག་སོགས་མཐོ་རིམ་མི་སྣ་ནས་རིམ་གྱིས་སྤྱི་ཚོགས་ཏེ་མས་རིམ་དུ་ཁྱབ་པ་དང་།དེ་ལས་བསྐྱེད་པའི་འབྲས་བུ་ནི་སྤྱི་ཚོགས་ཧྲིལ་བོ་གསོན་ཤུགས་ཅན་ནས་སྟོབས་ཤུགས་ཅན་དུ་འཕོས་པ་རེད།སྤྱི་ཚོགས་ཀྱི་གྲུབ་ཆར་གཏོགས་པའི་མི་བུ་རེ་རེའི་འཚོ་བ་ལ་རེ་བ་དང་རྟིང་ནོན་ཡོད་ཚེ་དེ་ལས་བྱུང་བའི་སྟོབས་ཤུགས་ཀྱིས་སྤྱི་ཚོགས་ཧྲིལ་བོ་ལ་ཕན་བཏགས་ནི་མས་རིམ་ཡིན།དེ་ལྟར་འགོ་རྔ་གང་ནས་བྱ་བ་སྒྲུབ་ཀྱང་རུང་།དེ་ནི་གཅིག་ལ་གཅིག་བརྟེན་དང་གཅིག་ལ་གཅིག་ཕན་ཡིན།